Helsingin poliisi aikoo arvioida, miten Pirkanmaan käräjäoikeuden ratkaisu lakkauttaa uusnatsistisen Pohjoismaisen vastarintaliikkeen Suomen osasto ja sen kaikki alaosastot vaikuttaa ensi viikon itsenäisyyspäivänä pidettäviin mielenosoituksiin.

Asian vahvistaa Uudelle Suomelle Helsingin poliisin viestintäjohtaja Juha Hakola.

Vastarintaliikkeen Ruotsin osasto on kutsunut Helsingissä pidettävään marssiin myös venäläisiä uusnatseja. Vastarintaliike ei ole toistaiseksi jättänyt poliisille mielenosoituksesta kokoontumislain edellyttämää ilmoitusta. Uudelle Suomelle kuitenkin kerrotaan, että kuvausta vastaavasta mielenosoituksesta on yksityishenkilö jättänyt ilmoituksen.

Vastarintaliike marssi ja rettelöi poliisin kanssa viime vuoden itsenäisyyspäivänä. Mukana marssilla kannettiin järjestön lippuja.

Hakola tai poliisiylijohtaja Seppo Kolehmainen eivät halua ottaa vielä kantaa, miten poliisi suhtautuu marssiin ja vastarintaliikkeen tunnusten käyttöön. Omanlaisensa ennakkoratkaisu oli oikeusasiamies Jussi Pajuojan katsoi vuonna 2012 poliisin menetelleen vastoin lakia, kun se kielsi jengiliivin käytön moottoripyörämessuilla.

Pirkanmaan käräjäoikeuden ratkaisun vaikutuksia pohditaan nyt niin sekä poliisihallituksessa että Helsingin poliisissa. Kolehmainen ja Hakola korostavat, että poliisi haluaa tutustua käräjäoikeuden ratkaisuun huolellisesti.